Quande racconto comme l’è successo che à un bello momento me son misso à studiâ o zeneise, e tutto a stradda fæta fin à ancheu, ô fasso pe unna raxon preçisa, inta quæ creddo, e che o l’aiva espresso a-o seu tempo o Leopardi. O scriveiva o poeta: “(…) pe capî un chesesegge scrïtô ghe veu (…) ëse tanto boin à pensâ da poeise poñe inta pelle do scrïtô, e inte quello preçiso ponto de vista e de scituaçion into quæ o se trovava quande o conscideava e cöse de quæ o scrive; sedonca o no ve parrià mai ciæo à basta, pe quante in realtæ o ô segge. E questo, segge quande o resultato o l’è a presuaxon e l’assenso, segge into caxo conträio.
Gh’è un senso da veitæ (…). Chi l’intende ma o no â sente, o l’intende quello che scignifica quella veitæ, ma o no l’intende ch’a segge veitæ, perché o no ne preuva o senso, saiva à dî a persuaxon”. (Zibaldone, pag. 349 da numeaçion orginâ).
A l’è unna poxitua epistemològica ch’a m’è parsciua delongo interessante, sciben che pe-a ciù parte di caxi a se pòrta apreuvo a renonçia a-a preteisa de conosce à fondo quarcösa. Atre vòtte però l’è poscibile, con un pittin de paçiensa, dâ recatto a-a scituaçion de partensa, donde o lettô o no conosce o scrïtô. Aloa a communicaçion a vëgne poscibile in davvei.
Inte sto senso, dòppo e primme esperiense de scrïtua (veddi chì), l’è da dî che co-o prinçipio da stæ do 2011 comensava à poñime seriamente o problema da grafia do zeneise. Un problema che o no m’à ciù lasciou da solo, pe di anni. Çinque anni fa, donca, gh’aiva ancon o scanfio pe poei studiâ à fondo un quarcösa che o no dava nisciuña imprescion de portâme de palanche; stavo in India – ghe son stæto doî meixi quella stæ – e me fixicava co-i dittonghi e a scillabaçion zeneise.
No ve staggo à angosciâ co-e costion tecniche, che do resto no m’an mai appasciou. L’intendimento, o propòxito ch’o l’animava o mæ giamin, o l’ea quello de poei dispoñe fito de un còdiçe univoco e scompartio, e, se poscibile, intelligente. Studiava donca de propòste, in atteisa de confrontâme con quarchidun; ne parlava co-a Giulia – ch’a l’è a nessa de unna filòloga, e a l’à ereditou un ciccinin de interesse pe-i fæti de lengue – tanto che andavimo à çercâ i rien pe bagnâse, inti bòschi do prehimalaya, ò che se piaggiavimo un thè a-a töeta de l’unico bar do paise.
Se penso à l’India, oua comme oua, in de ciù de imagine, di soin, de avventue, me vëgne in cheu e oe passæ à raxonâ in sce comme scrive a nòstra lengua e à piggiâ di apponti – in zeneise, s’accapisce – in sce un bello libbro co-a covertiña de pelle, ch’aiva cattou à l’iniçio do viægio.
À leze quelle pagine a-a giornâ d’ancheu me rendo conto de tutta a stradda fæta, de quante pöco zeneise savesse à l’epoca, ma de tutta a matëia grixa che gh’ò misso in çimma. Cösa ch’a no l’è garançia de ninte, se no da conoscensa do tema.
Do resto e intuiçioin che m’ea parsciuo d’aveighe no an trovou a comprenscion che m’aspëtava. Quande gh’è stæto, giusto un anno fa, tutto o travaggio pe arrivâ a-a formalizzaçion definitiva da grafia (veddi chì), e mi ea inta commiscion, e propòste che ò fæto no an influensou ciù che tanto o resultato finâ. Ma fòscia o l’è giusto coscì, che e megio deçixoin no ê piggia un scingolo, ma un collettivo de persoñe – che san de cöse parlan.
Aloa, quande de vòtte sento ancon opinâ in sce comme o s’aviæ da scrive o zeneise, magara con do presumî ascì – che de soventi o va insemme à l’ignoransa – me vëgne in cheu l’India, unna stæ de çinque anni fa, un bello libbro de pelle scua e i poidisnæ into paise de Vashist, quande mi e a Giulia çercavimo i rien pe bagnâse…
Lescico
Ancheu: oggi
Angosciâ: infastidire
Apreuvo: dietro
Ascì: anche
Aviæ: avrebbe
Boin: capaci
Chesesegge: qualunque
Cheu (me vëgne in): mi viene in mente
Delongo: sempre
Fixicava: scervellavo
Ghe veu: bisogna
Nessa: nipote (femmina)
Parrià: sembrerà
Parsciua: sembrata
Pittin: pochino
Poidisnæ: pomeriggi
Poñe: porre
Poxitua: postura
Presumî: arroganza, presunzione, mancanza di modestia
Recatto (dâ): rimediare, mettere a posto
Rien: torrenti
Scanfio: agio di tempo, calma
Scompartio: condiviso
Sedonca: altrimenti
Soin: suoni
Töeta: tavolino
Vëgne: diventa
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn nya_Latn lij_Latn lij_Latn ita_Latn scn_Latn lij_Latn lij_Latn lij_Latn lij_Latn vec_Latn ita_Latn scn_Latn lij_Latn lij_Latn glg_Latn ita_Latn spa_Latn ita_Latn lij_Latn fra_Latn ita_Latn ita_Latn vec_Latn ita_Latn eus_Latn lij_Latn